32004L0115
L 374/64
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2004/115/ЕО НА КОМИСИЯТА
от 15 декември 2004 година
за изменение на Директива 90/642/ЕИО на Съвета относно максималните количества на остатъци от пестициди, които са определени в нея
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/642/ЕИО на Съвета от 27 ноември 1990 г. относно определянето на максимални количества на остатъци от пестициди във и върху някои продукти от растителен произход, включително плодове и зеленчуци (1), и по-специално член 7 от нея,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (2), и по-специално член 4, параграф 1, буква е) от нея,
като има предвид, че:
(1)
В съответствие с Директива 91/414/ЕИО, държавите-членки носят отговорност за разрешителните за продуктите за растителна защита, които следва да се използват само за определени култури. Тези разрешителни е необходимо да се базират на оценката на ефекта върху здравето на животните и човека и влиянието върху околната среда. Други елементи, които трябва да бъдат взети предвид, когато се правят такива оценки, включват излагането на оператора и случайно намиращи се там лица, както и влиянието върху околната среда на земята, във водата и във въздуха, както и влиянието върху човешките същества и животните чрез консумацията на остатъци по третираните култури.
(2)
Максимални допустими граници на остатъчни вещества (МДГОВ) отразяват използването на минимални количества пестициди, с цел да се постигне ефективна защита на растенията, които се прилагат по такъв начин, че количеството на остатъка е възможно най-малкото практически възможно и приемливо от токсикологична гледна точка, особено по отношение на предполагаемото количество поемана храна.
(3)
МДГОВ са фиксирани на възможно най-ниското равнище, което може да бъде определено по аналитичен път, когато разрешената употреба на продукти за растителна защита не дава като резултат равнища на пестицидни остатъци, които могат да бъдат открити във или по хранителния продукт, или когато не е имало разрешена употреба, или когато употребата, която е била разрешена от страна на държавите-членки, не е била подкрепена от необходимите данни, или когато употребата в трети страни дава като резултат остатъци във или върху хранителните продукти, които могат да навлязат в пазара на Общността, и не са подкрепени с тази необходима информация.
(4)
МДГОВ следва да се наблюдават. Те могат да бъдат променени за да се вземат предвид някои нови употреби, нова информация или данни.
(5)
Всяка информация за нови или променени употреби на определени пестициди, които се покриват от Директива 90/642/ЕИО се подава на Комисията.
(6)
Излагането през целия живот на потребителите на тези пестициди посредством хранителни продукти, които могат да съдържат остатъци от тези пестициди, вече е било изследвано и оценено в съответствие с процедурите и практиките, които се използват в Общността, и като се вземат предвид насоките, които бяха публикувани от Световната здравна организация (3). Изчислено е, че съответните максимални количества пестицидни остатъци ще осигурят, че приемливите количества за дневен прием не са надвишени.
(7)
Където това е подходящо, екстремното излагане на потребителите на същите тези пестициди посредством всеки един от хранителните продукти, който може да съдържа остатъци от тези пестициди, беше изследвано и оценено, в съответствие с процедурите и практиките, които понастоящем се използват в рамките на Европейската общност, като се вземат предвид и насоките, които бяха публикувани от Световната здравна организация. Становищата на Научния комитет по растенията, и по конкретно съветите и препоръките по отношение на защитата на потребителите от хранителни продукти, които са били третирани с пестициди, също бяха взети предвид.
(8)
Следователно е подходящо да се фиксират нови максимални количества за остатъците от същите тези пестициди.
(9)
Директива 90/642/ЕИО следователно трябва да се измени.
(10)
Установяването или изменянето на равнището на Общността на временни МДГОВ не пречи на държавите-членки да установяват временни МДГОВ за съответните вещества, в съответствие с член 4, параграф 1, буква е) от Директива 91/414/ЕИО и приложение VI към нея. Счита се, че период от четири години е достатъчен за да разреши по-нататъшното използване на съответните активни вещества. С лед това временните МГДОВ остават окончателни.
(11)
Мерките, които са предвидени с настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
МГДОВ за метомил, тиокарб, миклобутанил, веществата от групата манеб, фенпропиморф, металаксил, металаксил-м, пенконазол, ипроваликарб, азоксистробин и фенхексамин, в приложение II към Директива 90/642/ЕИО се заменят с тези в приложението към настоящата директива.
Член 2
1. Държавите-членки приемат и публикуват, в срок не по-късно от 22 юни 2005 г., законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текстовете на тези разпоредби и таблица за съответствието между тези разпоредби и настоящата директива.
Те прилагат разпоредбите считано от 23 юни 2005 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, което те приемат в областта, уредена с настоящата директива.
Член 3
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 15 декември 2004 година.